Fris 'DeRambo' wen PGA-titel in Detroit | Netwerk24
06 Julie 2020 08:21
Bryson DeChambeau van Amerika het gedurende die inperking 18 kg se spiermassa aangesit. Foto: Getty Images
Die Amerikaner, tiende op die wêreldranglys, het sy laaste ronde in 65 houe, sewe onder die baansyfer, voltooi om die week op -23 af te sluit. Hy het Matthew Wolff (71), wat oornag voorgeloop het, met drie houe geklop.
DeChambeau, wat die inperking gebruik het om 18 kg se spiermassa aan te sit, het sedert gholf in Junie hervat het ongelooflike afstand van die bof af behaal.
Hy het die toernooi met ses agtereenvolgende plasings onder die toptien binnegegaan en het drie voëltjies agtereenvolgens aangeteken om sy sesde PGA-titel te beklink.
"Ek is 'n bietjie emosioneel, want ek het iets 'n bietjie anders gedoen: Ek het my liggaamsbou verander, ek het my ingesteldheid op die baan verander en ek was in staat om te wen terwyl ek 'n totaal ander speelstyl toegepas het," sê DeChambeau.
"Dit is nogal ongelooflik om dit te sien gebeur en ek hoop dit dien as inspirasie vir baie mense dat as hulle 'n doelwit najaag, hulle dit kan bereik. Dit verg net 'n klomp harde werk."